Raamatu eessõnas ütleb Kaubanduskoja juhatuse esimees Toomas Luman: "2010. aasta lõpuks, mil raamat ilmub, oleme läbi elanud taasiseseisvumise järgse Eesti Vabariigi suurima majanduskriisi. Paljud ettevõtjad maadlevad jätkuvalt selle tagajärgedega. Raamatu koostajatel ja selles osalejatelgi on omad kogemused kriisist. Valiku tegemine silmapaistvate majandustegelaste hulgas oli keeruline ülesanne. Oli persoone, kelle puhul pole kahtlustki,  et nad kuuluvad Eesti ärimaailma tippu ja oli neid, kelle puhul nimekirju koostama asudes ja ka kutseid välja saates polnud täit kindlust, kas raamatu ilmumise ajaks on nende ettevõtted toimivad ja tegusad. Sellele vaatamata suutsime kokku panna senistest pikima nimekirja ettevõtjatest, majanduspoliitikakujundajatest ja ametnikest, kes väärivad avaldamist nende kaante vahel. Olgu siis ettevõtja, ärijuht, poliitik või ametnik, neid inimesi julgeme esile tõsta ja eeskujuks tuua. Ettevõtlikkuse ülejääki pole ju  üheski riigis. Kaubanduskoda on oma järgnevate aastate üheks olulisemaks teemaks valinud just ettevõtlikkuse ärgitamise kogu ühiskonnas. See raamatki annab ehk oma väikese panuse sellesse ettevõtmisse ja ühtlasi annab aimu, kelle järele majandusasjus joonduda."